b'\n_START_ARTICLE_\nLietuvos dvaro pai\xc5\xbedininkis\n_START_PARAGRAPH_\nLietuvos dvaro pai\xc5\xbedininkis (lenk. Podskarbi nadworny litewski, lot. vicethesaurarius) \xe2\x80\x93 vienas auk\xc5\xa1\xc4\x8diausi\xc5\xb3 Lietuvos Did\xc5\xbeiosios kunigaik\xc5\xa1tyst\xc4\x97s ir Abiej\xc5\xb3 Taut\xc5\xb3 Respublikos centrin\xc4\x97s vald\xc5\xbeios pareig\xc5\xabn\xc5\xb3._NEWLINE_Pareigyb\xc4\x97s kompetencij\xc4\x85 savo statutu 1504 m. apibr\xc4\x97\xc5\xbe\xc4\x97 Aleksandras Jogailaitis. Iki tol dvaro pai\xc5\xbedininkis tur\xc4\x97jo tokias pat teises, kaip ir Lietuvos didysis i\xc5\xbedininkas, buvo tarsi jo pavaduotojas ir visada tur\xc4\x97jo b\xc5\xabti prie karaliaus. Nuo 1590 m., kai Abiej\xc5\xb3 Taut\xc5\xb3 Respublikos Seimas atskyr\xc4\x97 valstyb\xc4\x97s i\xc5\xbed\xc4\x85 nuo karaliaus i\xc5\xbedo, dvaro pai\xc5\xbedininkiui atiteko monarcho asmenini\xc5\xb3 l\xc4\x97\xc5\xa1\xc5\xb3 tvarkymo reikalai. Nuo 1775 m. kaip ir kiti antraeiliai ministrai, Lietuvos dvaro pai\xc5\xbedininkis \xc4\xaf\xc4\x97jo \xc4\xaf Senato sud\xc4\x97t\xc4\xaf.\n_START_SECTION_\n\xc4\xaegaliojimai\n_START_PARAGRAPH_\nVadovavo karaliaus dvarams, buvo vyriausias karali\xc5\xa1k\xc5\xb3j\xc5\xb3 ekonomij\xc5\xb3 valdytojas. Disponavo karaliaus pajamomis, o nuo XVI a. vidurio ir valstyb\xc4\x97s \xc4\xafplaukomis. Laik\xc4\x97 asmenines karaliaus l\xc4\x97\xc5\xa1as, kontroliavo karaliaus dvaro pajamas ir i\xc5\xa1laidas. Dvaro pai\xc5\xbedininkis buvo atsakingas u\xc5\xbe dvaro inventori\xc5\xb3, \xc4\xafskaitant stalo serviravimo \xc4\xafrankius, baldus ir t. t._NEWLINE_Dvaro pai\xc5\xbedininkis u\xc5\xbe savo veikl\xc4\x85 atsiskaitydavo did\xc5\xbeiajam i\xc5\xbedininkui ir seimui. Jis taip pat laik\xc4\x97 did\xc5\xbeiojo i\xc5\xbedininko s\xc4\x85skaitas, mok\xc4\x97jo pensijas dvari\xc5\xa1kiams. Be to, dvaro pai\xc5\xbedininkis vadovavo ir savo kanceliarijai su notarais.'